**NORAKSTS**



**APSTIPRINĀTI**

ar Balvu novada Domes

2021.gada 28.oktobra

lēmumu (sēdes protokols Nr.14., 80.§)

**SAISTOŠIE NOTEIKUMI**

Balvos

2021.gada 28.oktobrī **Nr.14/2021**

**PAR KĀRTĪBU, KĀDĀ AR NEKUSTAMĀ ĪPAŠUMA NODOKLI APLIEK VIDI DEGRADĒJOŠAS, SAGRUVUŠAS VAI CILVĒKU DROŠĪBU APDRAUDOŠAS BŪVES BALVU NOVADĀ**

 *Izdoti saskaņā ar likuma ‘’Par pašvaldībām’’*

*21.panta pirmās daļas 16.punktu, 43.panta pirmās daļas 13.punktu,*

*likuma „Par nekustamā īpašuma nodokli” 3.panta 1.4 daļu*

**I. Vispārīgie jautājumi**

1. Saistošie noteikumi nosaka kārtību, kādā Balvu novada (turpmāk – pašvaldība) administratīvajā teritorijā tiek klasificētas vidi degradējošas būves, sagruvušas būves un cilvēku drošību apdraudošas būves, kuras apliek ar nekustamā īpašuma nodokļa likmi 3 procentu apmēram no būvei piekritīgās zemes kadastrālās vērtības.

2. Šo saistošo noteikumu mērķis ir pašvaldības administratīvajā teritorijā nodrošināt vizuāli pievilcīgu un sakārtotu vidi, kas neapdraud Balvu novada iedzīvotāju drošību, kā arī nosaka būvju īpašnieka, valdītāja vai lietotāja pienākumu uzturēt būves atbilstoši Latvijas Republikā spēkā esošajiem normatīvajiem aktiem.

3. Šajos saistošajos noteikumos lietotie termini:

3.1. sagruvusi būve – ēka vai būve, kas cietusi stihiskas nelaimes vai avārijas rezultātā (t.sk., ugunsgrēkā, plūdos u.c.), īpašnieka, valdītāja vai lietotāja darbības vai bezdarbības dēļ tai ir daļēji vai pilnīgi sagrautas nesošās konstrukcijas, tā nav izmantojama un atjaunojama iepriekš paredzētajai funkcijai;

3.2. vidi degradējoša būve – ēka vai būve, kas atbilst vienam no šādiem kritērijiem:

3.2.1. cietusi stihiskas nelaimes vai avārijas rezultātā (t.sk., ugunsgrēkā, plūdos u.c.) atjaunojama iepriekš paredzētajai funkcijai ēka vai būve, kas gada laikā nav atjaunota;

3.2.2. īpašnieka, valdītāja vai lietotāja darbības vai bezdarbības dēļ ēka vai būve vizuāli zaudējusi savu sākotnējo izskatu un negatīvi ietekmē novada ainavu;

3.2.3. pamesta būvniecības stadijā ilgāk par gadu (nav atjaunota būvatļauja), tai nav veikta konservācija un tā ir pieejama nepiederošām personām.

3.3. cilvēku drošību apdraudoša ēka vai būve – ēka vai būve, kurai trūkst nosedzošu konstrukciju vai ir atklātas ailas, kas ir pamesta būvniecības stadijā un nav nodrošināta pret nepiederošu personu iekļūšanu tajā vai tajā ir nedrošas konstrukcijas, kas var nokrist, apgāzties vai iebrukt, tādējādi radot apdraudējumu cilvēku dzīvībai un/vai veselībai;

3.4. būvei piekritīga zeme – apbūves zemes gabals vai zeme zem būvēm saskaņā ar zemes vienības robežu plānu.

**II. Būvju klasificēšana**

4. Pašvaldības vidi degradējošu ēku (būvju) un nekoptu teritoriju apzināšanu veic Balvu novada pašvaldības Būvvalde (turpmāk tekstā – Būvvalde):

4.1. sagatavo atzinumu, kurā fiksē vidi degradējošās, sagruvušās un cilvēku drošību apdraudošās būves;

4.2. veic šo būvju fotofiksāciju;

4.3. pieņem lēmumu par fiksēto būvju klasificēšanu atbilstoši šo noteikumu 2.punktam.

5. Būvvalde izsniedz īpašniekam sēdes izrakstu, kurā norāda pārbaudāmās būves vispārējo vizuālo stāvokli, priekšlikumus būves, teritorijas savešanai pienācīgā kārtībā, šo darbu izpildes termiņu.

6. Pēc Būvvaldes sēdes protokola izraksta saņemšanas būves īpašniekam, valdītājam un lietotājam ir pienākums atzinumā noteiktajā termiņā sakārtot būvi.

7. Pēc noteiktā termiņa Būvvalde veic atkārtotu būves pārbaudi un, pēc atkārtotās pārbaudes rezultātu izvērtēšanas, pieņem lēmumu (turpmāk tekstā – lēmums) par būves klasificēšanu par vidi degradējošu, sagruvušu vai cilvēku drošību apdraudošu būvi.

**III. Nekustamā īpašuma nodokļa likmes piemērošana**

8. Pēc lēmuma stāšanās spēkā, Būvvalde to iesniedz Balvu novada administrācijas Finanšu plānošanas un centralizētās grāmatvedības nodaļā (turpmāk tekstā - Grāmatvedība) nekustamā īpašuma nodokļa aprēķināšanai.

9. Pamatojoties uz lēmumu, Grāmatvedība piemēro konkrētajām būvēm nekustamā īpašuma nodokļa likmi 3 procentu apmērā no lielākās turpmāk minētās kadastrālās vērtības - no būvei piekritīgās zemes kadastrālās vērtības vai arī būves kadastrālās vērtības, sākot ar nākamo mēnesi pēc būves klasificēšanas attiecīgajā būvju kategorijā.

10. Maksāšanas paziņojumu par būvi, kas klasificēta kā vidi degradējoša, sagruvusi vai cilvēku drošību apdraudoša, pašvaldības Grāmatvedība nosūta nodokļa maksātājam viena mēneša laikā no dienas, kad lēmums par būves klasificēšanu attiecīgajā kategorijā ir kļuvis neapstrīdams vai ir beidzies termiņš augstākās iestādes izdotā administratīvā akta, ar kuru atstāts spēkā sākotnējais lēmums, pārsūdzēšanai un tas nav pārsūdzēts.

11. Nekustamā īpašuma nodokļa pārrēķinu par būvi likumā "[Par nekustamā īpašuma nodokli](http://www.likumi.lv/doc.php?id=43913)" noteiktajā kārtībā veic, sākot ar nākamo mēnesi pēc lēmuma par šo saistošo noteikumu minētā būves statusa atcelšanu stāšanos spēkā.

**IV. Lēmumu apstrīdēšanas un pārsūdzēšanas kārtība**

12. Būvvaldes lēmumu par būves klasificēšanu par vidi degradējošu, sagruvušu vai cilvēku drošību apdraudošu būvi var apstrīdēt Balvu novada pašvaldības Administratīvo aktu apstrīdēšanas komisijā.

13. Balvu novada pašvaldības Administratīvo aktu apstrīdēšanas komisijas lēmumu par pašvaldības Būvvaldes lēmumu var pārsūdzēt Administratīvajā rajona tiesā.

**V. Noslēguma jautājumi**

14. Ar šo noteikumu spēka stāšanos spēku zaudē Balvu novada domes 2013.gada 14.februāra saistošie noteikumi Nr.8/2013 „Par kārtību, kādā ar nekustamā īpašuma nodokli apliek vidi degradējošas, sagruvušas vai cilvēku drošību apdraudošas būves Balvu novadā”;

15. Saistošie noteikumi „Par kārtību, kādā ar nekustamā īpašuma nodokli apliek vidi degradējošas, sagruvušas vai cilvēku drošību apdraudošas būves Balvu novadā” stājas spēkā ar 2022.gada 1.janvārī.

Domes priekšsēdētājs (personiskais paraksts) S.Maksimovs

**NORAKSTS PAREIZS**

Balvu novada administrācijas

Sēžu protokolu vadītāja

Jūlija Korlaša

Balvos 2021.gada 31.oktobrī

(DOKUMENTS IR PARAKSTĪTS AR DROŠU ELEKTRONISKU PARAKSTU UN SATUR LAIKA ZĪMOGU)